Skote klap toe Valke op ‘transitobende’ toeslaanArgieffoto: Kent Williamson Vier verdagtes, wat moontlik met transitorooftogte verbind kan word, is Donderdagaand in Pretoria aangekeer ná ŉ skietgeveg in ŉ rustige woonbuurt. Kapt. Ndivhuwo Mulamu, woordvoerder van die Valke in Gauteng, het Vrydag aan Maroela Media gesê die polisie se multidissiplinêre taakspan het inligting ontvang dat ŉ transitorooftog Donderdagaand op die N4-snelweg gaan plaasvind. Daar was sedert die begin van Mei reeds twee transitorooftogte in die Silverton-omgewing, naby en op die N4-snelweg, waartydens G4S-geldwaens, wie se depot in die omgewing is, aangeval en opgeblaas is. Een voorval was op 2 Mei en die ander op 18 Mei. “Die Valke het inligting oor die beplande transitorooftog opgevolg en dit het hulle omstreeks 18:00 tot in Queenswood [wat naby die N4 en Silverton geleë is] gelei waar beamptes drie verdagtes opgespoor het wat met ŉ gesteelde bakkie gery het,” het Mulamu gesê. ŉ Jaagtog het ontstaan waartydens skote oor en weer in dié woonbuurt geskiet is. Die bakkie het op die hoek van Grant- en Barretstraat teen ŉ ander voertuig gebots, waarna die drie verdagtes in hegtenis geneem is. Twee van die verdagtes is tydens die voorval gewond en onder polisiebewaking na ŉ nabygeleë hospitaal geneem. “ŉ Vierde verdagte is ook in hegtenis geneem wat na bewering die drie verdagtes toegang tot sy huis gegee het. Die verdagtes het na bewering daar die rooftog beplan.” Mulamu het berigte op Times Live as “pure nonsens” afgemaak wat beweer ŉ “huiseienaar” is tydens die voorval doodgeskiet nadat ŉ klopjag glo op die verkeerde huis uitgevoer is en dat twee drawwers ook tydens die voorval gewond is. “Net die twee verdagtes is geskiet en gewond. Die enigste ander beserings wat aangemeld is, is ŉ lid van die publiek wat met die voertuig gery het waarteen die verdagtes met hul bakkie gebots het,” het sy gesê. Die motoris is vermoedelik ŉ vrou. Brig. Hangwani Mulaudzi, nasionale woordvoerder van die Valke, het ook bespiegelinge in die artikel verwerp en dit as “ŉ hele vervaardiging van leuens” afgemaak. Kapt. Ilze Jones, die gebied se polisiewoordvoerder, kon nie oor die voorval kommentaar lewer nie aangesien die ondersoek deur die Valke behartig word. Ancelize van der Kooi, woordvoerder van Kilnerpark Sekuriteit, wat op die toneel was, het bevestig dat die botsing plaasgevind het waarin die bakkie, ŉ Ford Ranger, en ŉ ander voertuig betrokke was en dat twee verdagtes tydens die voorval geskiet is. “Een van die verdagtes was in ŉ kritieke toestand toe hy na die hospitaal geneem is,” het sy gesê. Mulamu het gesê die verdagtes sal aangekla word van sameswering om ŉ misdryf te pleeg en die besit van ŉ gesteelde voertuig.